**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 06.11.2019, ora 08.00 – 07.11.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 07.11.2019, ora 7.00**

**RÂURI**

**Debitele au fost** **în creștere,** ca urmare a precipitațiilor căzute în interval și propagării pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Cerna și Nera și, în general, staționare pe celelalte râuri.

Debitele se situează, în general, la valori cuprinse între 30-90% din mediile multianuale lunare, mai mici (sub 30% din normalele lunare) pe: Bega Veche, Moraviţa, Jijia, Bârlad, unii afluenţi ai Someșului (Sălăuța, Fizeș), ai Crișului Negru (Holod, Teuz), ai Mureșului (Comlod, Vișa, Secaș, Sebeș, Râul Mare), Jiului (Jaleş, Coşuştea, Amaradia) şi Oltului (Ghimbășel, Breaza, Hârtibaciu, Beica, Olteț).

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în creștere, ca urmare a** precipitațiilor în curs, celor prognozate și propagării pe râurile din bazinele hidrografice: Bega, Timiș, Bârzava, Moravița, Caraș, Nera, Cerna, Jiu, afluenții Oltului inferior și numai prin propagare pe cursul mijlociu și inferior al Someșului și cursurile inferioare ale Crasnei, Barcăului și Crișurilor, iar pe celelalte râuri vor fi, în general, staționare.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) **î**n intervalul 06-07.11.2019 **a fost în creştere, având valoarea de 2000 m3/s**, sub media multianuală a lunii **noiembrie (4650 m3/s).**

În aval de Porţile de Fier debitele au fost în creștere pe sectorul Gruia-Calafat și în scădere pe sectorul Bechet-Tulcea.

**Debitul la intrarea în ţară** (secţiunea Baziaş) **va fi** **în creștere (2150 m3/s).**

În aval de Porţile de Fier debitele vor fi în creştere pe sectorul Gruia-Turnu Măgurele, staţionare pe sectorul Zimnicea-Giurgiu şi în scădere pe sectorul Olteniţa-Tulcea.

**2.** **Situaţia meteorologică în intervalul 06.11.2019, ora 08.00 –07.11.2019, ora 06.00**

**În ţară,** vremea a fost mai caldă decât în mod normal la această dată, chiar deosebit de caldă după-amiază în regiunile estice și sud-estice, unde cerul a fost variabil. În jumătatea de nord-vest a teritoriului au fost înnorări și temporar, pe suprafețe extinse, s-au semnalat ploi. Până la ora 02 cantitățile de apă, în general slabe, izolat au fost mai însemnate în Oltenia și la munte, totalizând 22 l/mp la Drobeta-Turnu Severin. Vântul a suflat slab și moderat, cu intensificări, mai ales ziua, în majoritatea regiunilor, iar la munte, îndeosebi pe creste, vitezele la rafală au fost de până la 90...100 km/h. Temperaturile maxime s-au încadrat între 12 grade la Șiria și Dumbrăvița de Codru și 27 de grade la Călărași, Oltenița și Fetești, iar la ora 06.00 se înregistrau valori termice cuprinse între 6 grade la Toplița, Joseni și Miercurea Ciuc și 16 grade la Sfântu Gheorghe-Deltă. Izolat s-a semnalat ceață, ieri dimineață în depresiunile din estul Transilvaniei, iar în ultimele ore în sudul țării.

**Observație:** de ieri, de la ora 06.00, au fost în vigoare 11 atenționări cod galben pentru fenomene meteorologice periculoase imediate, emise după cum urmează: câte 3 de SRPV Cluj, SRPV Sibiu și SRPV Bacău și câte 1 de SRPV Craiova și CNPM pentru Muntenia.

**La Bucureşti,** vremea s-a menținut mult mai caldă decât în mod normal la această dată. Cerul a fost variabil, iar vântul a suflat slab și moderat. Temperatura maximă a fost de 26 de grade la Filaret și de 25 de grade la Băneasa și la Afumați, iar la ora 06.00 se înregistrau 7 grade la Băneasa și 10 grade la Afumați și Filaret.

**3. Prognoza meteorologică în intervalul 07.11.2019, ora 08.00 –08.11.2019, ora 8.00**

**În ţară,** vremea se va menține mai caldă decât în mod normal în prima decadă a lunii noiembrie, deși valorile termice diurne vor scădea și în regiunile sudice și estice. Cerul va fi variabil în sud-est, dar în restul teritoriului vor fi înnorări, temporar va ploua și sub formă de aversă, se pot semnala descărcări electrice, iar izolat, cu precădere în Oltenia, cantitățile de apă vor depăși 10...15 l/mp. Vântul va sufla slab și moderat, cu unele intensificări la munte și în Dobrogea. Temperaturile maxime se vor încadra între 13 și 23 de grade, cele mai ridicate fiind în sud-estul extrem, iar cele minime se vor situa între 5 și 15 grade. Izolat vor fi condiții de ceață.

**La Bucureşti,** vremea se va menține mai caldă decât în mod normal în prima decadă a lunii noiembrie, deși valorile termice diurne vor marca o scădere față de ziua precedentă. Temperatura maximă va fi de 21...22 de grade, iar cea minimă se va situa în jur de 10 grade. Cerul va fi variabil, iar vântul va sufla slab și moderat.

***II. CALITATEA APELOR***

**Pe râurile interioare**

**A.B.A. Mureș** revine cu informații despre poluarea cu apă uzată tulbure cu miros specific de canal a râului Ampoi, afluent de dreapta al râului Mureș, pe raza localității Șard, comuna Ighiu, jud Alba, din ziua de 04.11.2019. Personalul de specialitate din cadrul S.G.A. Alba care s-a deplasat la fața locului pentru investigații în aceeași zi a observat scurgeri de apă uzată neepurată cu un debit de cca 2 l/s prin gura de evacuare a stației de epurare de pe malul stâng al râului Ampoi. Au fost prelevate 3 probe de apă (una din conducta de evacuare a stației și două din râul Ampoi, de la cca 50 m în aval și 50 m în amonte de gura de evacuare). Evenimenul nu a fost raportat de către autoritățile comunei Ighiu către S.G.A. Alba, conform prevederilor Legii Apelor, fapta reprezentând o contravenție. **Măsuri impuse:** stoparea imediată a evacuării neconforme de ape uzate din stație și respectarea întocmai și în permanență a legislației privind gospodărirea apelor.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 05.11.2019 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE